Papersnake/gushiwen huggingface dataset:
忆秦娥·晓朦胧
贺铸（宋代）

晓朦胧，前溪百鸟啼匆匆。啼匆匆。凌波人去，拜月楼空。
去年今日东门东，鲜妆辉映桃花红。桃花红。吹开吹落，一任东风。
留别 其二
吴性诚（清代）

我本迂疏旧楚狂，雪泥鸿爪印他乡。自惭不系苍生望，祇有冰心照此方。
游风水洞僧院
释智圆（宋代）

风水分双洞，幽奇类沃洲。
猿吟清彻夜，山色冷宜秋。
云拥阶前石，钟残竹畔楼。
贤哉白太守，五马旧曾游。
省宿
刘攽（宋代）

开旦文书整日劳，漏传门掩谢诸曹。小庭待月久不下，乔木降诸空自高。

旧学荒芜多梦寐，微官补益抵分毫。秋来鬓发看成雪，不似潘生始二毛。
送杨录事充潼关判官（得江字。一作充使）
岑参（唐代）

夫子方寸里，秋天澄霁江。关西望第一，郡内政无双。

狭室下珠箔，连宵倾玉缸。平明犹未醉，斜月隐书窗。
怀古
韩淲（宋代）

往来是日月，变动是寒暑。伏腊虽不周，尔且对妻子。

遥知风尘表，万象互吞吐。所以鹿门人，江左不得取。
舜庙在龙山右
张侃（宋代）

水来江尾难分燕，山到崖头合号龙。见得人心尊万乘，片帆飞过亦朝东。
长卿见过赋美人插花用其韵
胡铨（宋代）

花亦兴不浅，美人头上开。
心事眼勾破，鬓香魂引来。
笑春烛底影，溅泪风前杯。
分韵得先字，客今谁或哉。
经彭泽县舟次小孤山阻雨
宋登春（明代）

山塞分吴楚，山城辩土风。人烟泽国异，春色故乡同。

晓饭孤山下，孤帆细雨中。樯乌飞自去，诗罢意无穷。
呈陈总领五首·其四
刘过（宋代）

商蚷驰河河可凭，精卫填海海可平。
物情大忌不量力，立志亦复加专精。
忆昨痛哭丽正门，白袍黑帽如游魂。
中书堂留草茅疏，不赐诛戮光宗恩。
暮年志气耻雕丧，广长阳中吊名将。
愿持上方三寸铁，细剖赤心告今上。
出古北口
曹锡宝（清代）

霜净宿莽平，风高边马壮。我行出严关，心目恣駴浪。

岩岭争超突，泉瀑互奔放。仄径容数骑，万雉森巨防。

巍然众峰顶，镵削出天匠。是时夜将半，落月排叠障。

屈曲穷攀跻，直上凌空旷。出险复入险，顷刻倏万状。

回首眺神京，烟树郁相望。归途更登陟，壮观答微尚。
定风波
黄庭坚（宋代）

把酒花前欲问溪。问溪何事晚声悲。名利往来人尽老。谁道。溪声今古有休时。

且共玉人斟玉醑。休诉。笙歌一曲黛眉低。情似长溪长不断。君看。水声东去月轮西。
寄永嘉太守赵茂实 其一
戴复古（宋代）

龚黄古贤牧，政事见于今。疾恶风霜手，活人天地心。

躬行循吏传，时作谢池吟。我欲依刘表，常忧老病侵。
偈颂一百零二首 其二十三
释绍昙（宋代）

出佛身血，破和合僧。驴腮马颔，逞技矜能。堪笑灵山儿戏剧，聚头争看蜡人冰。
秋兴
张耒（宋代）

薄云蔽日晚悠悠，檐雨萧萧急未收。
佳树已雕今岁叶，西风还是去年秋。
蹉跎不奈时惊客，牢落惟凭酒散愁。
多病支离欣得睡，晚来凉气满衾裯。
题剑门
李衍（隋代）

缓辔逾双剑，行行蹑石棱。作千寻壁垒，为万祀依凭。

道德虽无取，江山粗可矜。回看城阙路，云叠树层层。
杂兴
张镃（宋代）

子云闭门学，非愿雕虫称。
於道实有省，爵位岂所营。
洙泗嗟已远，惜不偕群英。
太玄法言书，莫诮徒拟经。
鹧鸪天
张耒（宋代）

闻盖相逢汝水滨。须知见面过闻名。马头虽去无千里，酒盏才闻且百分。

嗟得失，一微尘。莫教冰炭损精神。北扉西禁须分等，金榜当年第一人。
寄王嘉叟吏部
陆游（宋代）

宿负烦公议，隆宽荷圣时。
江湖真送老，药饵且扶衰。
抚事惊年往，怀人有梦知。
敢嗟贫到骨，饮水诵君时。
南歌子 偶与子建小酌，知府秘书惠然临顾，此一段奇也。辄成小阕，呈二使君
李壁（宋代）

紫绶新符竹，叶赪老弟兄。西风吹棹过湖亭。杨柳夫渠相伴、也多情。

况是瀛洲侣，来同酒盏倾。白沤浑不避双旌。一种风流人似、玉壶清。
粹中自郴江莹中与南归时余在龙山容泯斋为诵唐诗入郭随缘住思山破夏归之句为韵十首 其三
释德洪（宋代）

希夷登岳顶，与子相追随。天风落笑语，想见对谈时。
次韵郑守蜡梅二首 其二
刘才邵（宋代）

忍冷冲寒破霜萼，为报春园行灼灼。黄轻正欲金波助，斜抹寒灼转檐角。

香随风远自析宴，岂待嗅芳方辟恶。不逐嫦娥向月奔，芳桂相望空断魂。

新诗清绝慰幽独，胜似对月开绿樽。
瑞鹤仙·薰风□院宇
元好问（金朝）

薰风□院宇。＊清香、凝户晓凉如雨。开帘望莲渚。拥轻红嫩绿、三千宫女。□商泛羽。命双成、婵娟妙舞。记当时，初下瑶池阆苑，翠＊来处。几许玉簪珠履，玳筵绮席，寿觞初举。从容笑语。吹箫伴，骖鸾女。算灵椿难老，蟠桃频见，两□蓬瀛便住。看家族叶叶金貂，凤池稳步。
宿黄土龛，五更闻子规
杨万里（宋代）

通宵不睡睡方奇，梦里惊闻新子规。
秪是一声已肠断，况当三月落花时。
不论客子愁无那，便遣家人听亦悲。
归到江西归始了，江东归得未为归。
颂古四首
释行机（宋代）

东西南北无门户，大地山河不覆藏。
今夜碧天云脚尽，一钩月挂几人肠。
冬夜读书示子聿
陆游（宋代）

残雪初消荠满园，糁羹珍美胜羔豚。
吾曹舌本能知此，古学工夫始可言。
笑靥花
叶茵（宋代）

蔟蔟琼瑶屑，花神点缀工。
似知吟兴动，满面是春风。
观澜亭
伍堣（明代）

一亭雄丽倚溪头，拭目危栏几度秋。元气不停天地脉，化机无息古今流。

星疏水国河图出，月印潭心太极浮。老我望洋成一笑，羞将经史卧沧州。
紫薇花
李流谦（宋代）

庭前紫薇初作花，容华婉婉明朝霞。
何人得閒不耐事，听取蜂蝶来喧哗。
丝纶阁下文书静，能与微郎破孤闷。
一般草木有穷通，冷笑黄花伴陶令。
暑布送王廷举用萧敬夫韵
文天祥（宋代）

平生凉薄资，埏陶误大窰。
谁知此石怪，愈沃乃愈焦。
崑崙织火鼠，顿易鹑衣飘。
荣我丝苏附，免此蒲柳凋。
服之雪漫白，长袂风摇摇。
表之以雾縠，缘之以烟绡。
振衣从姬满，佩玉游西瑶。
元礼
邹浩（宋代）

来往憧憧多故人，几能于此款柴门。红莲绿水还初兴，青草黄茅得细论。

陡觉炎氛开日月，坐令爽气满乾坤。匪朝恩锡归田去，只恐烦君费酒樽。
送张少卿赴召十首
李新（宋代）

谁将蜀柳赠行人，曾伴灵和殿下春。
笑煞后来门下客，风流不似乃翁身。
吴思道朝服画像赞
李之仪（宋代）

可畏而亲，不扶而直。艺表士林，望高王国。如在广庭，鹄立柱石。

翼翼眉间，尝满黄色。
使东川。嘉陵驿二首（篇末有怀）
元稹（唐代）

嘉陵驿上空床客，一夜嘉陵江水声。

仍对墙南满山树，野花撩乱月胧明。

墙外花枝压短墙，月明还照半张床。

无人会得此时意，一夜独眠西畔廊。
玉漏迟 寿马右丞
张伯淳（宋代）

浙江回棹处。急流勇退，冥鸿高举。出书迟迟，不为虎丘，留住。姑待春和水涨，旋乘个、月明船去。天未许。云归又出，依然霖雨。熟路小队轻车，想司马重来，聚观如堵。暇日西湖，点检旧题诗句。冷落江南倦翼，但惟有、心香一缕。长记取。每岁仲春端午。
百七丈寒食扁舟之盟遽寒姚黄恐成轻负辄赋二
许及之（宋代）

闲中直指醉为乡，寒信扁舟竟渺茫。
可惜海棠随雨过，犹怜粉蝶伴醒狂。
游人静后西山好，春事深来老圃忙。
未必烦公频折简，花时还是负姚黄。
点绛唇（荣国生日二首·二之一）
张纲（宋代）

飞雪初晴，晓来佳气生庭户。宝薰笼雾。帘幕香风度。

鹤发龟龄，堂上潘舆驻。花深处。缓歌金缕。莫惜杯频举。
题飞舄朝天卷赠赵石楼明府入觐
王弘诲（明代）

翩翩仙令似王乔，入觐当年荷圣朝。知有尚方曾赐履，想应禁苑听鸣镳。

向来一鹤名犹著，此去双凫望转遥。好学凤栖辞枳棘，还看鹏翮上扶摇。
洗心
司马退之（唐代）

不践名利道，始觉尘土腥。
不味稻粱食，始觉神骨清。
罗浮奔走外，日月无晦明。
山瘦松亦劲，鹤老飞更轻。
逍遥此中客，翠发皆长青。
草木多古色，鸡犬无新声。
若有出俗志，不贪英雄名。
傲然脱冠绶，改换人间情。
去矣丹霄上，向晓云冥冥。
思江南笋蕨
姚勉（宋代）

先生亟去理山斋，笋蕨春甜味正佳。一夜东风催变绿，笋吹成竹蕨成柴。
捣练子 咏愁
王夫之（明代）

刚有绪，又无端。细雨千丝月半弯。一寸眉棱千障压，不教人放片时閒。
公馀八景 其二 三径苔痕
徐庸（明代）

三径莓苔雨后青，制来双屐不曾经。寻常只许胎仙踏，□迹俱成隶篆形。
马鞍山
方信孺（宋代）

堑山堙谷浪为谋，余力犹穷岭外洲。
见说揭竿从垅上，祖龙当日漫东游。
次韵喻学士
韩淲（宋代）

世味日以陋，莫能商古今。伐异或党同，嘈杂非正音。

我生逢百罹，倍觉空苦心。堂堂玉泉家，源委非蹄涔。

君尤挺特操，气宇清且深。相逢清河桥，万感成清斟。

发挥所兴寄，倾倒所译寻。谁谓南渡久，而闻正始吟。

黄华明露高，风回雨垂阴。白发生已多，只合同投簪。
诸公咏探春花二首 其二
张明中（宋代）

海棠伎俩山茶色，未叶先花作么生。道是探春春已半，命名都不近人情。
处士妻十首
刘克庄（宋代）

王将托一国，自驾请先生。
门外车迹众，莱妻投畚行。
次韵子瞻招王蘧朝请晚饮
苏辙（宋代）

矫矫公孙才不贫，白驹冲雪喜新春。
忽过银阙迷归路，误认瑶新寻故人。
访我不嫌泥正滑，留君深愧酒非醇。
归时九陌铺寒月，清绝空教仆御颦。
哭赵百
刘克庄（宋代）

书筒旧岁尚谆谆，曾几何时哭蜀珍。对紫薇边还老手，近红云处立长身。

禁中视草蒙天笑，湖外埋轮触相嗔。直气雄辞俱已矣，西风怀友一沾巾。
题城南书院三十四咏
张栻（宋代）

殷雷终日在前山，风卷云环意作难。
泊暮有怀空伫立，忽然飞雨到阑干。
戏问花门酒家翁
岑参（唐代）

老人七十仍沽酒，千壶百瓮花门口。
道傍榆荚巧似钱，摘来沽酒君肯否。(巧 一作：仍)
僧一庵
庄昶（明代）

云在青天水在瓶，古僧何处说今僧。一庵若问真何一，昨夜庵中火是灯。
答王存敬见赠
陈章（宋代）

梅黄诗句可争能，素操兼看冷似冰。
他日期君何处是，龙门寺里一枝藤。
终南山下作
孟郊（唐代）

见此原野秀，始知造化偏。山村不假阴，流水自雨田。

家家梯碧峰，门门锁青烟。因思蜕骨人，化作飞桂仙。
观大驾出叙事寄怀（见《文苑英华》）
法轮（唐代）

紫台宵漏竭，青门曙鼓通。轻霞照复道，徐吹转相风。

玉鸾光万骑，金舆郁五戎。鸣笳犹度阙，清跸尚喧宫。

云旗乱陌紫，羽旆杂尘红。百城归北丽，两汉久惭雄。

吾曹陋薄技，馀庆洽微躬。平源已起洛，印手亦还丰。

得奉衣冠盛，仍观书轨同。犹言待封告，未忍向华嵩。
江南寒食
穆脩（宋代）

江南水国春光饶，清明上巳多招邀。花阴连络青草岸，柳色掩映红栏桥。

歌调讴哑杂吴俗，髻鬟疏削传南朝。谁怜北客归未去，楚魄湘魂惟暗消。
满庭芳五首 其二
奕绘（清代）

我爱春兮，春王正月，春春先谱春词。春江花月，春意柳先知。

春夜春灯高挂，开春宴、春不多时。荞无限，春盘春菜，春酒泛春卮。

春秋三十八，伤春病酒，春困春知。又漭光满眼，花发春枝。

春燕春莺交语，春闺里、春日迟迟。游春约，春湖春屿，春事总相宜。
题杨令藏春坞三首 其一
孙觌（宋代）

千岁鹤林仙，故家今尚存。吟律破阴冱，扣弦召春温。

王母仍留核，韩郎为染根。暗香先到处，已返玉梅魂。
借园杂咏 其十九 趺坐
成鹫（清代）

兀兀成吾是，悠悠笑尔曹。自从来此住，坐久不辞劳。

一榻空诸有，双趺送二毛。偶然舒两足，窗外月轮高。
和华安仁花村二首 其二
赵逢（宋代）

路入前村认杏花，门前水积半溪沙。风流彷佛朱陈俗，白酒黄鸡姓两家。
点绛唇
王庭（宋代）

花外红楼，当时青鬓颜如玉。淡烟残烛。醉入花间宿。

白发相逢，犹唱当时曲。当时曲。断弦难续。且尽杯中醁。
冬夜读几案间杂书得六言二十首
刘克庄（宋代）

人言美恶必复，孰若亲冤两忘。
僧乃谤第二祖，佛不嗔歌利王。
武夷精舍杂咏 铁笛亭
朱熹（宋代）

何人轰铁笛，喷薄两崖开。千载留馀响，犹疑笙鹤来。
句 其二
刘季孙（宋代）

江心净带三秋月，岩腹斜收万里云。
皖口遭风
晁补之（宋代）

欻起惊涛渺去程，扁舟三日滞长汀。
无心坐使群鸥舞，莽眇吾知未可乘。
水调歌头（再用前韵为生日词）
杨无咎（宋代）

芗林有何好，花蕊不惊秋。千章云木，长见密叶翠光流。中有三云勋旧，早岁辞荣轩冕，归伴赤松游。不羡鸳鸯侣，钟听景阳楼。

问向来，麟阁上，凤池头。有谁能继，向来解印似苏州。自是英姿绝俗，非我与时违异，何用衣羊裘。况得长生趣，千岁肯怀忧。
句
彭应求（宋代）

松阴转处琴书润，花片飞来枕簟凉。
久客感怀
张守（宋代）

自笑行藏愧古人，归与有意坐长贫。霜毛不种自生鬓，云路无梯宁致身。

春韭秋菘聊当肉，冬裘夏葛听悬鹑。何当即买扁舟去，醉兀五湖烟雨春。
寄题忠州小楼桃花
白居易（唐代）

再游巫峡知何日，总是秦人说向谁。

长忆小楼风月夜，红栏干上两三枝。
春阴 其一
邵雍（宋代）

日日是春阴，春阴又复沈。养花虽有力，爱月岂无心。

月满方能看，花开始可吟。奈何花与月，殊不谅人深。
晚次半线作
黄叔璥（清代）

忆昔历下行，龙山豁我情。今兹半线游，秀色欲与争。

林木正蓊蘙，岚光映晚晴。重冈如回抱，涧溪清一弘。

里社数百家，对宇复望衡。番长罗拜跪，竹綵儿童迎。

女娘齐度曲，頫首款噫鸣。璎珞垂项领，跣足舞轻盈。

斗捷看麻达，飘飖双羽横。萨豉声铿锵，奋臂为朱英。

王化真无外，裸人杂我氓。安得置长吏，华风渐可成。
盛山十二诗。流杯渠
韦处厚（唐代）

激曲萦飞箭，浮沟泛满卮。将来山太守，早向习家池。
罨画楼赏玉兰
安道（清代）

珑璁一树碧无瑕，几费天公巧匠茬。兰室人幽香满座，谢庭春匠玉为花。

梅兄雪后芳音杳，素女风前舞步斜。最爱夕阳回照后，酡颜不惜醉流霞。
谒龙潭
王洋（宋代）

路不倾欹即易开，若添人迹便尘埃。
刘龙岂为含幽阻，只要红尘不到来。
追忆冯少常
贯休（唐代）

盛德方清贵，旋闻逐逝波。令人翻不会，积善合如何。

直道登朝晚，分忧及物多。至今新定郡，犹咏袴襦歌。
送李童子西归
杨万里（宋代）

江西李家童子郎，腹载五车于王皇。
选德殿後春昼长，天子呼来傍御床。
口角诵书如布谷，眼光骨法俱冰玉。
紫绡轻衫发锦束，万人回头看不足。
莫言幼慧长不奇，杨文公与晏临淄。
老翁笞儿也太痴，欲鞭辕下追霜蹄。
六岁取官曲肱似，春风昼绣归吾里。
生子当如李童子，至如吾儿豚犬耳。
登福山遇僧偶出二首 其二
黄清老（元代）

鹫岭云深杖屦幽，竹风松影共悠悠。何人分得僧家榻，坐看南山一片秋。
句 其七
米芾（宋代）

甘泉如惠泉。
登碧落堂
聂致孙（宋代）

渺渺桑田注白波，幽幽花洞忆真多。
丹成已在风烟上，鹤返其如城郭何。
月下清池明老剑，云凝碧落听笙歌。
五陵王气龙沙近，傥乞飞霞侍玉珂。
次韵世美冬夜见怀
邹浩（宋代）

君家儒学频公侯，岂知孔孟穷于邹。他年事业知未艾，诜诜孙子多清流。

红莲上客更超诣，劲节耻与今人俦。自言名宦亦何有，回看家法长包羞。

芜城岁月已波逝，朅来文会消吾忧。青天白日有崔子，亦许交臂闻嘉谋。

人生南北那可必，合散倏忽春云浮。会须着鞭入圣域，无使后悔空冥搜。
书高青丘诗集后
吴存楷（清代）

空有文章结主知，偏从萧散得艰危。年华顿作干将折，诗句争艰骏骨奇。

一代清才收史局，千秋遗恨付宫词。白衣曾见还山客，回首葑溪悔亦迟。
生女
林光朝（宋代）

贫家生一女，蟋蟀催寒杵。
富家生一女，煖风来玉树。
富家生女才及笄，阿官门前筑新堤。
贫家不生女，饭牛小儿安得妻。
荆钗玉珰各随分，醉中之天无高低。
长沙呈赵东岩运使并简幕中杨唯叔通判诸丈
戴复古（宋代）

日莫远涂行未休，白头又作长沙游。
湘江一点不容俗，岳麓四时皆是秋。
香草汀洲付骚客，红莲幕府聚名流。
吟边万象写不得，上有风流赵倚楼。
至日书怀
蔡戡（宋代）

自笑痴儿得许忙，闭门便觉日舒长。作诗拟学江西派，起疾多求海上方。

老去光阴空叹息，病逢时节转凄凉。可怜只影无聊赖，儿女三人各一方。
百丈岩观水
白玉蟾（宋代）

手携青藜杖，岩上俯清池。
池水夜来冰，冻磷殊未澌。
戏以藜杖尖，斲破黄琉璃。
横杖担两片，忍冻岩前嬉。
爱日怡我神，凉风吹我衣。
应念石季伦，销步锦金围。
终夜烧红兽，但饮甘如饴。
夫岂知山林，清寒益我姿。
此意谁与论，岩下青松知。
武陵春
万俟咏（宋代）

燕子飞来春在否，微雨过、掩重门。正满院梨花雪照人。

独自个、忆黄昏。

清风淡月总销魂。罗衣暗、惹啼痕。漫觑著秋千腰褪裙。

可煞是、不宜春。
虞美人
蔡伸（宋代）

堆琼滴露冰壶莹。楼外天如镜。水晶双枕衬云鬟。卧看千山明月、听潺湲。

渡江桃叶分飞后。马上犹回首。邮亭今夜月空圆。不似当时携手、对婵娟。
颂古一百二十一首
释宗杲（宋代）

觅心无处更何安，嚼啐通红铁一团。
从使眼开张意气，争如不受老胡谩。
南藏主
释居简（宋代）

伽梨一臂云零乱，云锦毳衣终不换。佛法兴亡总不知，续燄联芳且缓缓。

截流过了复随流，秦地难拘汉不收。疥狗生天非所愿，神仙自古不封侯。

马胜威仪过成谄，波离轨范休沙魇。若教自作杜丛林，敢保诸万大段欠。
和许尉仙田舍野老有可怜之态壁间之什
李吕（宋代）

乞籴民宵征，出粜官夙驾。艰食间填壑，灾星未退舍。

七闽况多山，厥田惟中下。年登谷粟贱，逐末贪白话。

一逢岁不稔，大半为饥者。公私久匮乏，谁欤可资藉。

哀哉南亩农，长年服耕稼。倾囷了租赋，仅逃吏胥骂。

东作已无粮，贪赊宁论价。负逋罄产偿，求售忘早夜。

逡巡生计尽，失所安足讶。尉仙明达人，出语补风化。

咄彼兼并家，敛衽当愧谢。
题扫雪煎茶图 其一
王立道（明代）

素质渐沦浮蟹眼，绿尘初瀹映娥眉。一杯漱入枯肠里，尚忆思成禅诏时。
雨过行视舍北菜圃因望北村久之
陆游（宋代）

吴牛啮草卧斜阳，乌臼青红未饱霜。
急趁路乾来寓目，十分闲事却成忙。
伤春四首 其一
王世贞（明代）

二月春过半，萧条甚往年。无风荡白日，不雨失青天。

边塞还鼙鼓，侯家自管弦。命轻微病后，心老欲归前。

对酒多仍怯，看花艳更怜。祇应长兀兀，一室坐安禅。
远水
马戴（唐代）

荡漾空沙际，虚明入远天。秋光照不极，鸟影去无边。

势引长云断，波轻片雪连。汀洲杳难到，万古覆苍烟。
对残雪怀欧阳永叔
梅尧臣（宋代）

穷腊一尺雪，跨春气逾严。
童仆苦病瘃，庭户无与杴。
日消夜复冻，霰积泥相腌。
懒出独怀远，何由寄江帆。
渔具诗 其五 钓车
陆龟蒙（唐代）

溪上持只轮，溪边指茅屋。闲乘风水便，敢议朱丹毂。

高多倚衡惧，下有折轴速。曷若载逍遥，归来卧云族。
中宿归舟赋得落日放船好和张子白韵 其七
成鹫（清代）

落日放船好，风波也自如。虚君徐濡榻，还我伯英书。

三水逢官舫，千山走驿胥。归来有新句，未惜报樵渔。
昼寝看壁上陈希夷
晁说之（宋代）

昔人辛苦处难追，慵懒多闲自有奇。
睡著不知春昼永，壁间图像傲希夷。
远归别墅（一作秋晚归故居）
李昌符（唐代）

马省曾行处，连嘶渡晚河。忽惊乡树出，渐识路人多。

细径穿禾黍，颓垣压薜萝。乍归犹似客，邻叟亦相过。
庆元二年恭上太皇太后皇太后太上皇帝太上皇
佚名（隋代）

天地清宁，日月华光。
归尊慈极，崇呼未央。
庆函百嘉，寿跻八荒。
上皇万败，什炽什昌。
送上饶皇甫宰
徐元杰（宋代）

天下邑无不可为，在人忍耐自为之。
信能宁心办坚苦，事到难为天扶持。
民吾同胞痛癢切，何忍横敛类剥肌。
心诚求之若子保，人亦怀之如母慈。
上饶迩来号凋剧，苟焉称贷负赖随。
况多权官惨剥割，又肆席捲公化私。
吏奸得售科罚计，等第输钱与断词。
词人欲休休不得，充庭塞狱缠累累。
公来愤悱感动为，与认前时已贷赀。
谓令亲民民必及，民固可欺天莫欺。
民脂民膏供我禄，胡宁又割民膏脂。
催科仅仅欲逃责，毫分不忍科罚施。
奉公洗手附庸邑，一孔一粒归州司。
请俸有时不给用，月索庄课来助支。
屡典缗钱代月解，几回过我同攒眉。
听讼元不以惮烦，使之无讼而民宜。
相安田里閒耆保，懒出市廛讴耄倪。
日长喧雀堪罗设，星散饥乌靡孑遗。
花酣满县春风遍，草茂虚囹天意滋。
君之来也蹙頞告，蹈此汤镬出未期。
屡效渊明归去感，不求赫赫声名驰。
自甘阳城书考下，谁曰闷闷政术卑。
隐隐绰有棠阴地，忽乃遽及瓜戍期。
自上而下有公论，辕辙依依动去思。
吏卒将迎相告语，东君政化尤可推。
义居孝友能为长，睦族慈幼存成规。
里仁为美典型在，居家既理官可移。
此番政事行无事，默与古者气象追。
君今既展朝天旆，行人路上口成碑。
予岂栖栖为佞者，特告方来共鉴兹。
西施
李白（唐代）

西施越溪女，出自苧萝山。秀色掩今古，荷花羞玉颜。

浣纱弄碧掩，自与清波闲。皓齿信难开，沈吟碧云间。

句践徵绝艳，扬蛾入吴关。提携馆娃宫，杳渺讵可攀。

一破夫差国，千秋竟不还。
闻友人入越幕因以诗赠
罗邺（唐代）

稽岭春生酒冻销，烟鬟红袖恃娇饶。岸边丛雪晴香老，

波上长娇晚影遥。正哭阮途归未得，更闻江笔赴嘉招。

人间荣瘁真堪恨，坐想征轩鬓欲凋。
读秦纪七绝
刘克庄（宋代）

人所难言敢纳忠，祖龙虽暴却英雄。
同时见者皆虀粉，肯活茅焦沸鼎中。
鹧鸪天（九日）
刘辰翁（宋代）

白白江南一信霜。过都字不到衡阳。老嘉破帽并吹却，未省西风似此狂。

攀北斗，酌天浆。月香满似菊花黄。神仙暗度龙山劫，鸡犬人间百战场。
贺知府毛检讨生辰
廖刚（宋代）

祥光曾射斗牛墟，想见当年吉庆符。天遣麒麟来玉户，史占昴宿下云衢。

扬鞭禁省声华籍，拥旆侯籓治状殊。妙世文章燕大手，致君才业鲁真儒。

英姿冠玉使挥麈，雅座生风谢舞雩。寒士几人怀衍律，穷民比屋颂廉襦。

宝熏共献诗千首，烦暑潜消酒百壶。珍重公归庙堂后，老人长照帝王都。
奉和景纯十四丈三绝
王安石（宋代）

几年相约在林丘，眼见京江更阻游。
遗我珠玑何以报，恨无瑶玉与公舟。
祭公谏征犬戎
左丘明（先秦）

穆王将征犬戎，祭公谋父谏曰：“不可。先王耀德不观兵。夫兵，戢而时动，动则威；观则玩，玩则无震。是故周文公之《颂》曰：‘载戢干戈，载櫜弓矢；我求懿德，肆于时夏。允王保之。’先王之于民也，茂正其德，而厚其性；阜其财求，而利其器用；明利害之乡，以文修之，使务利而避害，怀德而畏威，故能保世以滋大。

昔我先世后稷，以服事虞夏。及夏之衰也，弃稷弗务，我先王不窋，用失其官，而自窜于戎翟之间。不敢怠业，时序其德，纂修其绪，修其训典；朝夕恪勤，守以惇笃，奉以忠信，奕世戴德，不忝前人。至于武王，昭前之光明，而加之以慈和，事神保民，莫不欣喜。商王帝辛，大恶于民，庶民弗忍，欣戴武王，以致戎于商牧。是先王非务武也，勤恤民隐，而除其害也。

夫先王之制：邦内甸服，邦外侯服，侯、卫宾服，夷、蛮要服，戎、狄荒服。甸服者祭，侯服者祀，宾服者享，要服者贡，荒服者王。日祭，月祀，时享，岁贡，终王，先王之训也。

有不祭，则修意；有不祀，则修言；有不享，则修文；有不贡，则修名；有不王，则修德。序成而有不至，则修刑。于是乎有刑不祭，伐不祀，征不享，让不贡，告不王。于是乎有刑罚之辟，有攻伐之兵，有征讨之备，有威让之令，有文告之辞。布令陈辞，而又不至，则又增修于德，无勤民于远。

是以近无不听，远无不服。今自大毕、伯士之终也，犬戎氏以其职来王，天子曰：‘予必以不享征之’，且观之兵，其无乃废先王之训，而王几顿乎？吾闻夫犬戎树惇，能帅旧德，而守终纯固，其有以御我矣。”王不听，遂征之，得四白狼、四白鹿以归。自是荒服者不至。
旅中有感复有前韵
陈棣（宋代）

擿埴凭谁为指南，囊空羞涩不容探。
年光有限堂堂去，世事无容细细参。
故旧白头惊未识，比隣青眼喜相谙。
此生自断何须问，荼苦从今等荠甘。
和彦猷晚宴明月楼二首 其二
苏舜钦（宋代）

落晚天边燕席开，溪山相照绝纤埃。绿杨有意檐前舞，凉月多情海上来。

香穗萦斜凝画栋，酒鳞环合起金罍。自疑身是乘槎客，泛彻银河却欲回。
过三忠祠
罗兆鹏（明代）

武林地尽势成空，胜员当收一战功。大统山河难驻跸，片帆溟战作行宫。

穷荒共泣祥兴诏，遣庶犹存烈士风。百战一心终报国，贞魂长赴战门东。
金陵社集诗（一十六人三十二首） 集鸡笼山
陈仲溱（明代）

仲溱字惟秦，侯官人。
性拙直，寡言笑，与人交接，言辞少拂即掩言而去。
诗苦求工，不惬意不止。
每出其诗示人，以手按纸，手颤口吟，人或诵其诗，口喃
喃与相应和，其自喜如此。
平湖一片浸崔嵬，城近黄昏鸟雀哀。
春草自深沽酒市，天花空落讲经台。
云埋故垒谁为主，水出青溪更不回。
六代兴亡成旧梦，翠华驰道上苍苔。
柴司徒宅牡丹
李中（五代）

暮春栏槛有佳期，公子开颜乍拆时。翠幄密笼莺未识，

好香难掩蝶先知。愿陪妓女争调乐，欲赏宾朋预课诗。

只恐却随云雨去，隔年还是动相思。
过昭瑞宫次韵
王冕（元代）

金屋无人玉殿开，青蒲埋没遍莓苔。旧愁隐隐随烟浪，新恨绵绵入草莱。

红叶已随流水去，黄门空忆看花来。东南富贵消磨尽，留得荒村古将台。
赠萧都官
窦巩（唐代）

萧郎自小贤，爱客不言钱。有酒轻寒夜，无愁倚少年。

闲寻织锦字，醉上看花船。好是关身事，从人道性偏。
烟郊行宫雨中即景 其二
弘历（清代）

烟丝𩂅雭复空濛，郊野春光迥不同。更上小楼聊极目，笠云蓑雨遍南东。
闺愁
丘浚（明代）

岁暮风霜劲，路长山水多。闻郎驾船去，愿作楚江波。
洋州三十景·获浦
鲜于侁（宋代）

凝霜压寒芦，白月铺净练。
谁起落梅声，愁人泪如霰。
寄谦上人
张嵲（宋代）

屋里迷家张处士，上门指路上人谦。
如今线索都齐露，拍手呵呵未是忺。
谢颐师见过
周文璞（宋代）

云卷道者方昼睡，有僧奚为入桑杞。
惠然相过穷壑底，共谈儒桑佛宗旨。
二家之风亦颓靡，吹而飏之谁为起。
寒灰煨芋香透纸，呼童就邻一赊米。
作糜煮菜相料理，吾穷于世无比拟。
殷勤相觅有吾子，谩书七字聊送似，
往供天嫔泣山鬼。
食菝葜苗
张耒（宋代）

江乡有奇蔬，本草记菝葜。
驱风利顽痹，解疫补体节。
春深土膏肥，紫笋迸玉裂。
烹之芼姜橘，尽取无可辍。
应同玉井莲，已过猫头茁。
异时中州去，买子携根拨。
免令食蔬人，区区美薇蕨。
陪五马诸公游西山泛舟待月而归偶作
李弥逊（宋代）

鸟乌声乐报新晴，起觅邻翁作队行。
爱日葵心倾烂漫，寻春蝶梦去纵横。
人归高屋山逾碧，船到平滩月已生。
客里不谙风景好，欲将此夕并登瀛。
长短句四时问四首
赵友直（宋代）

试问冬满面，朔风何猎猎。
雪里梅花度暗香，骚人颇有诗相狎。
寄题陈良臣颐轩四首
刘子翚（宋代）

七事疑生何晏，三爻梦感虞翻。
独养灵龟不昧，有人高卧颐轩。
岳阳楼杂咏十二绝
胡寅（宋代）

李杜词源广更深，数篇春涨渺云岑。
争如一首修楼记，妙写仁人出处心。
送范宪东叔帅潼川四首
陈傅良（宋代）

逢人九顿首，遇事三折肱。
虽知少为狂，正复老可憎。
吾今有储粟，吾昔有短檠。
鲁论训何如，周易读未曾。
言归又言归，儿女唤不譍。
依韵答梁坚运判见寄
范仲淹（宋代）

蔽野旌旗色，满山笳吹声。
功名早晚就，裴度亦书生。
鹊桥仙
管鉴（宋代）

中秋重九，等闲虚过，多病全疏酒盏。初寒时候试新醅，正好为、霜螯持满。

诗情未减，酒肠宽在，且趁尊前强健。百年三万六千场，试屈指、如今过半。
遣兴五首 其一
杜甫（唐代）

天用莫如龙，有时系扶桑。顿辔海徒涌，神人身更长。

性命苟不存，英雄徒自强。吞声勿复道，真宰意茫茫。
山深 其一
释文珦（宋代）

山深懒开门，忍饥卧风雪。忽闻檐外声，知有崖松折。

水边盘陀石，中夜亦冻裂。西顶幽人来，清晓为予说。
隐静寺 其一
郭祥正（宋代）

门横大溪溪净碧，人不捕鱼鱼稳潜。哀猿长啸雾垂地，饥虎一声风动帘。

金仙像古苔藓剥，铁磬夜敲规矩严。道师达性傲时辈，不信书生来养恬。
七里驿遇叶振卿秘校南归三首
孔武仲（宋代）

系马邮亭寂寞中，远沙乔木暮号风。
今霄不作江南梦，赖有之人笑语同。
去岁与子野游逍遥堂日欲没因并西山叩罗浮道
苏轼（宋代）

往岁追欢地，寒窗梦不成。
笑谈惊半夜，风雨暗长檠。
鸡唱山椒晓，钟鸣霜外声。
只今那复见，仿佛似三生。
湖上閒赋 其一
黄裳（宋代）

谁家弦管度前汀，宛似湘江昔有灵。一曲未终船已远，白云空点数峰青。
颂古三十九首
释道枢（宋代）

口念木瓜医脚气，纸画锺馗驱鬼崇。
一生若解和罗槌，日日吃酒日日醉。
次韵奉答南山禅师二颂兼呈琦上人
黄庭坚（宋代）

鱼吼钟鸣索饭钱，牧牛耕种别人田。
淮师收得祖关在，一笛操江月满船。
秋日过屏山庵 其一
戴炳（宋代）

凄切抱叶蝉，间关栖树禽。入山本避喧，复爱聆此音。

微飔动夕爽，薄云散秋阴。众籁阒以静，片月生东林。
拟高青邱梅花诗九首 其九
陈世济（清代）

别有孤芳只自知，冲寒野岸忽横枝。山妻寂寞还邀笑，驿使招遥正寄思。

瘦石疏篁君倚处，清谈小饮客来时。此间喜得罗浮伴，静对明窗拟赋诗。
宫词 其七十一
赵佶（宋代）

垂拱凌晨百辟朝，鸣鞘风引彻璇霄。鸳鸾杂遝趋鳞砌，无限黄金重满腰。
偈颂一百零九首
释可湘（宋代）

象骨飞冰片，鳌山吃雪团。
家风严冷甚，觑著骨毛寒。
声价腾今耀古，馨香炙地薰天。
年年不断一炉烟。
禅人写真求赞
释正觉（宋代）

默默传真，如何指陈。
性月不夜，心华长春。
净有容兮海印，应无爽兮谷神。
觌面相呈讳不得，烦君为我洗清贫。
寄四明闾丘道士二首
贯休（唐代）

淮海兵荒日，分飞直至今。知担诸子出，却入四明深。

衣必编仙草，僧应共栗林。秋风溪上路，应得一相寻。

三千功未了，大道本无程。好共禅师好，常将药犬行。

石门红藓剥，柘坞白云生。莫认无名是，无名已是名。
禅人并化主写真求赞
释正觉（宋代）

形仪淡如，胸腹空虚。
懒不学佛，钝不知书，
静应诸缘而无外，默钝万像而有余。
齐物而梦蝶，乐性而观鱼。
渠正是我兮我不是渠。
石期驿独宿怀乡
李昌祺（明代）

万里驱驰负简书，桂花开遍雨晴初。窗敲落叶空庭静，门掩残灯古驿虚。

露冷疏林惊宿鸟，江清远火见归渔。天涯回首怀亲舍，欹枕无言意有馀。
次临封八景韵 其一 江口归帆
叶高（明代）

江吞八桂横千棹，挟岸人烟小市开。载月冲岚侵晓去，扬帆慢橹夕阳回。

荔枝庄畔飞青雀，蕉子洲边唱落梅。锦水麒山归指点，苍梧转望更徘徊。
访友不遇题
张继先（宋代）

庵里人行庵外路，庵外人来庵里坐。
遮头茅草欠坚牢，年年风雨年年破。
诉衷情 寄女史赵淑仙
侯承恩（清代）

难从弱水泛兰舟。悠悠无限愁。天涯契阔空凝望，此恨几时休。

星月小，露华浮。泪盈眸。相思两地，芳魂不隔，梦绕高楼。
君子有所思行
李白（唐代）

紫阁连终南，青冥天倪色。
凭崖望咸阳，宫阙罗北极。
万井惊画望，九衢如弦直。
渭水银河清，横天流不息。
朝野盛文物，衣冠何翕赩。
厩马散连山，军容威绝域。
伊皋运元化，卫霍输筋力。
歌钟乐未休，荣去老还逼。
圆光过满缺，太阳移中昃。
不散东海金，何争西飞匿。
无作牛山悲，恻怆泪沾臆。
句
缪瑜（宋代）

栖雅照日黄。
嘉莲洞
孙抗（宋代）

地应连海眼，终古蓄寒泉。
四列青苍壁，双开菡萏莲。
已嗟真赏去，犹讶昔香传。
未媿东林下，霜葩社众贤。
蜡梅
杨公远（宋代）

一种孤芳别样奇，化工鎔蜡雪霜时。
正怜粉蝶归何处，却怪黄霜集满枝。
衣效道妆香惹袖，面侔拂相脸无脂。
清名也受梅花号，底事林逋不赠诗。
丁丑偶书
杨简（宋代）

新年七十七，是虚不是实。
我心包太空，有无混然一。
比日腑臓作，示病而无疾。
凭栏拱翠峰，可咏不可诘。
戚夫人
许咏仁（清代）

人彘呼冤剧可怜，侍儿何幸免株连。佩兰嫁作民间妇，安稳齐眉到百年。
五更霜寒拥被不寐
郑刚中（宋代）

酒凭孤枕聊成寐，寒入霜钟更觉清。
户外只知居士睡，那知寂默念平生。
自题变法条议后 其四
孙诒让（清代）

午贯姑榆战教宗，漫天飞旝苦连烽。杀机金父终当尽，要看潜霆起蛰龙。
寄怀二十首
赵蕃（宋代）

破屋支撑风雨余，世间种种不关渠。
忍饥要惯无他术，过午未炊犹读书。
杂咏八首上礼部李侍郎·晚桃
刘长卿（唐代）

四月深涧底，桃花方欲然。
宁知地势下，遂使春风偏。
此意颇堪惜，无言谁为传。
过时君未赏，空媚幽林前。
鲍防《云门寺济公上方偈序》 杜倚《漉水囊偈》
浙东众诗人（唐代）

裂素成器，给我救彼。密净圆灵，护生絜水。
送汪处士还黟歙
徐铉（宋代）

孤云野鹤任天真，乘兴游梁又适秦。
兴去却归南国去，黄山何谢武陵春。
孟子·人不可以无耻
陈普（宋代）

耻字在人为甚大，根心羞恶不容无。
所存所失分岐路，为跖为尧遂两途。
陪诸友野步
李处权（宋代）

淹留伤老眼，放旷适閒心。
石浅出佳色，鸟幽传好音。
课诗空自切，馈酒莫辞深。
更说溪西寺，明朝款款寻。
逍遥咏
宋太宗（宋代）

恍惚人难晓，天仙语默玄。
修心无道理，终日自忙然。
我命真中趣，长生认宿缘。
机权饶使用，圣事不虚传。
红梅
吕徽之（宋代）

疏影离奇色更柔，谁将红粉点枝头。
牧童睡起朦胧眼，错认桃林欲放牛。
养竹
吴可（宋代）

渭川分一种，亲植隐岩东。
有实终来凤，无心自化龙。
疏阴留夜月，清韵起秋风。
待养鳌竿就，沧溟作钓翁。
上巳酒边即事示女沖二首
陈著（宋代）

年华浮动酒中心，笑向吾前满满斟。
犹喜家贫诗礼在，一杯真率胜山阴。
覆射辞
钟传客（宋代）

太岁当头立，诸神不敢当。其中有一物，犹带洞庭香。
九日四首 其三
李石（宋代）

昔人卧听门前雪，我亦坐看篱下花。不是雨多门自掩，情知岁恶酒难赊。
以孟夏唱酬陈子高诗寄季承并借穷愁志及其兄
赵蕃（宋代）

故家不复见中州，插架闻君似邺侯。
往事谁能论牛李，旧书聊欲借穷愁。
薰莸政自难同器，泾渭悬知卒异流。
何事古今朋党祸，力争终以杀身酬。
秋怀
李若水（宋代）

西风响窗扉，炎火烦一扫。
天清露华滋，妍碧谢庭草。
旅怀良独难。缺月窥檐间。
呼儿漉新酒，强俗朱衰颜。
奉陪萧使君入鲍达洞寻灵山寺
刘长卿（唐代）

山居秋更鲜，秋江相映碧。独临沧洲路，如待挂帆客。

遂使康乐沧，披榛著双屐。入云开岭道，永日寻泉脉。

古寺隐青冥，空中寒磬夕。苍苔绝行径，飞鸟无去迹。

树杪下归人，水声过幽石。任情趣逾远，移步奇屡易。

萝木静蒙蒙，风烟深寂寂。徘徊未能去，畏共桃源隔。
题义门胡氏华林书院
曾致尧（宋代）

华林书院集群英，讲诵兴来里巷荣。宾友尽为文苑客，子孙多是帝门生。

九理下诏亲旌义，四相留诗自著名。致使举家在霄汉，更将忠孝答皇朝。
春郊
欧芬（明代）

东皋青接陇，南亩绿连云。万井桑麻合，千村桃李分。

岁时寒食暮，风雨夕阳曛。野馆青帘出，江亭玉笛闻。

王孙芳草路，游女石榴裙。何处城隅曲，提筐遇使君。
寿益垣丙午中元日生
黄维之（宋代）

天祐熙朝世产贤，承平旧事并今传。莱公少避中元日，潞国同生丙午年。

翰墨独传千古秘，声名倔在二公先。功成野服平原去，要伴灵龟巢碧莲。
教授颜端行出示所和老杜曲江章因次韵
王之道（宋代）

浮云卷尽秋天高，月光照水翻金涛。
临溪酌月羞溪毛。举杯未饮欲谁酬，
兹非沈谢须刘曹。
答蒋解元芸
张汝勤（宋代）

悠然风月一闲身，健在何妨白发明。
径竹操如人不老，涧芹香与水俱清。
传家老砚孙携去，落笔新诗僧带行。
那得胡床两相对，青灯影里听秋声。
西江月（寿游侍郎）
包荣父（宋代）

某恭审某官瑞纪门弧，辉增从从。适逢八帙，共庆千秋。挂神虎从冠，未酬雅志；叶非熊从卜，会有好音。某受知最深，赞喜尤剧。康宁富寿，公其五福从具全；倬耆期颐，我则一忱而有祷。谩寄西江月调，以寿似山仙人。偿蒙薰慈，特赐采瞩，某下情宠耀从至。

雅意浯亭宽碧，何心禁路宽华。芝兰玉树侍臣家。一段洛滨图画。

庆事两年亲见，今年福寿堪夸。更从头上人添些。却是八千岁也。
都下竹枝词
方文（清代）

自古长安似弈棋，一番客到一番悲。
许多大老休官去，几个名娼又嫁谁？
北桥夜泊
释行海（宋代）

夜泊北桥杨柳汀，卷蓑为枕梦魂清。
觉来乱滴孤蓬雨，认作梧桐叶上声。
与愚上人宿天竺 其三
释道潜（宋代）

霜压帘栊露泫条，银河影转斗垂杓。清言共失三更梦，错恨芙蓉漏易消。
艮岳百咏 草圣亭
李质（唐代）

落笔纵横走电光，近臣时得赐云章。龙盘凤翥皆天纵，渴骥惊蛇不足方。
感遇二十五首 其九
张耒（宋代）

唐皇欲丧乱，豺虎依山丘。君王信李训，玉殿行戈矛。

系狗不系首，遭噬血横流。堂堂赞皇公，委弃不与谋。
句
赵与侲（宋代）

溪月涵虚影，山云护断香。
廿五兄宣义见招偕诸弟赴新亭宴集即席有作
喻良能（宋代）

潇洒新亭好，松长桂亦稠。
清秋集鸿雁，暇日劝觥筹。
既远含香直，何辞秉烛游。
主人情义重，终宴不知休。
奉命视部篆岁除日履任奉呈桂翁少傅 其三
严嵩（明代）

少傅知予久，交承分愈亲。圣朝无阙典，何力继芳尘。

憩阁棠依席，寻诗鹤近人。极知三礼重，夙夜奉惟寅。
以京师菊种寄养苏堪园中托之以诗
陈曾寿（清代）

辛苦微根北海移，春深无地插新枝。何缘庭下依高密，为爱诗中有义熙。

托命孤芳能几许，招魂终古与为期。使君不惜阶盈尺，傥待秋来一展眉。
赠惟了侍者二首 其一
陆游（宋代）

水边剥啄打门谁，满袖清风一纸诗。惊起放翁蝴蝶梦，半窗寒日欲斜时。
和刘春卿晓起读书
王之道（宋代）

梦断幽禽恰转更，窥窗残月淡孤灯。
孜孜读诵如吾子，指日菁莪看锡朋。
大水二首 其二
黄公度（宋代）

洚水应垂儆，高穹岂不仁。发陈遵故事，执咎定何人。

岸落溪容改，山摧土色新。伤心问耆旧，谁与吊斯民。
感遇 其一
徐熥（明代）

山居绝尘鞅，众虑寡所营。长啸谷声应，抚琴薰风生。

云流古洞湿，雨过寒潭清。年光自代谢，草木随枯荣。

且尽杯中酒，遑图身后名。
秋晚云阳驿西亭莲池
许浑（唐代）

心忆莲池秉烛游，叶残花败尚维舟。烟开翠扇清风晓，

水泥红维白露秋。神女暂来云易散，仙娥初去月难留。

空怀远道难持赠，醉倚阑干尽日愁。
题灵峰见山阁
郑刚中（宋代）

兵火相寻音问绝，登高寓目空伤神。
金华山且望不见，况乃欲见山下人。
至后承元煇见和复次韵书病中近况十首
方回（元代）

剩欲延诸彦，嘤嘤聚友声。
尚堪紬古玩，只愧乏珍烹。
君健松髯碧，吾衰瓠顶赪。
何当即勿药，环席百杯行。
少室道中
许安仁（宋代）

少室峰头晓月沈，千家城郭淡阴阴。五更鸡唱残星灭，马上看山过少林。
坐月酬郑
惠士奇（清代）

明月上西轩，流光照积雪。开轩一长望，皎皎千里洁。

佳人怨遥夜，起坐弹金屑。为我操《孤鸾》，怅然感离别。

相思报瑶华，无使音尘绝。
感皇恩
程大昌（宋代）

七十在前头，难言未老。只是中间有些好。＿云虽瘦，未有一根华皓。都缘心地静，无忧恼。

此际生朝，梅花献笑。似向天边得新报。孙枝秀雅，已挂恩袍春草。定从欢喜处，添年考。
次韵洪庆善同饮道祖家赏梅
葛立方（宋代）

立尽黄昏赏玉肌，月华无语上疏枝。
绝怜熟睡含章畔，无限花飞总不知。
荷花四绝·露
吴龙翰（宋代）

一机蜀锦著纱笼，不放纖尘到水宫。
但觉晓寒金掌重，仙人危立白云中。
写情
何应龙（宋代）

洒泪题春墨晕乾，东风无便寄郎难。
青箱再展笺云看，蠹却相思字不完。
春思
方岳（宋代）

杜鹃花落石阑干，新染晴波绿绕湾。
小立伫诗风满袖，一双睡鸭占春閒。
奉和太子纳妃太平公主出降三首
裴守真（唐代）

云路移彤辇，天津转明镜。仙珠照乘归，宝月重轮映。

望园嘉宴洽，主第欢娱盛。丝竹扬帝熏，簪裾奉宸庆。
蓬莱阁
王迈（宋代）

历晋更唐岁月多，玩珠龙尚枕山阿。
绝怜蓬阁元包佑，敢拟兰亭记永和。
秦望数尖衔夕照，镜湖一线暗烟莎。
登临未心匆匆去，奈此千岩万壑何。
溪岸秋思
杜荀鹤（唐代）

桑柘穷头三四家，挂罾垂钓是生涯。

秋风忽起溪滩白，零落岸边芦荻花。
送袁运判赴荆湖
黄裳（宋代）

未果为云逐去龙，楚江行处玉涵空。斡旋地利来天上，笼络人才入彀中。

仕路莫惊离合易，贡闱犹想笑言同。龙山便到秋还近，幽兴从他落帽风。
施南路偶书
王周（宋代）

大石岭头梅欲发，南陵陂上雪初飞。

苦无酒解愁成阵，又附兰桡向秭归。
和师厚秋半时复官分司西都
黄庭坚（宋代）

遥知得谢分西洛，无复肯弹冠一尘。
园地除瓜犹入市，水田收秫未全贫。
杜陵白发垂垂老，张翰黄花句句新。
还与老农争坐席，青林同社赛田神。
将进酒
沈鍊（明代）

将进酒，一饮千钟未停手。豪华倜傥傲公卿，酣歌击筑冲牛斗。

倜不是高阳旧酒徒，亦不肯买醉黄公垆。刘毅家无卓椎地，何用袒跣而呼卢。

仲尼大圣，饮酒无量。哺糟六籍生风云，醉里乾坤何旷荡。

玉壶金爵，雅容礼乐。门墙桃李发阳春，道上鱼龙起瀺灂。

正君臣、序父子，万世人心原不死。弦歌一曲雅郑分，五色文章辨朱紫。

世人皆醉倜独醒，醉醒讵在樽罍里。君不见董卓专权筑郿坞，黄金积多贱于土。

王允潜谋结布儿，一朝事成如缚虎。又不见宠臣禄山入帝阍，九龄识相输忠言。

直至天子幸蜀后，方有诏令思文园。又不见韩家亭榭连天起，宾寮献纳如流水。

宵分秘计出内庭，虎臣拉杀轻如鬼。眼中富贵如春梦，万古纲常华岳重。

折腰俛眉事权贵，不如美酒当筵送。
小楼
高翥（宋代）

小楼终日脱冠巾，白发萧疏不受尘。
虽是客身犹足乐，苦无世累未为贫。
家书远寄凭游子，邸报频看念故人。
自叹此心清似水，为他閒事恼天真。
望仙祠
陈岩（宋代）

岚翠相迎一笑中，窅然想见旧仙踪。
纷纷云气蓬莱近，目断前山几十重。
读亭林山人诗
张金镛（清代）

河流天上来，月魄海中皎。洪钟蓄奇响，大泽胎异宝。

神龙具全体，于诗露一爪。旁皇成至文，喷薄吐元造。

万事有根干，孤心斡幽窈。一身刀绳余，六合蓁莽扫。

纷纷削椠家，竞夺化工巧。岂知大雅堂，厜㕒矗云表。
记万载风俗三绝
祖无择（宋代）

田中多峭石，苍玉乱欹斜。
怪似湘中见，封域近长沙。
谶诗二首 其一
释宝志（南北朝）

掘尾狗子自发狂。当死未死齧人伤。须臾之间自灭亡。起自汝阴死三湘。
瘗旅文
王守仁（明代）

维正德四年秋月三日，有吏目云自京来者，不知其名氏，携一子一仆，将之任，过龙场，投宿土苗家。予从篱落间望见之，阴雨昏黑，欲就问讯北来事，不果。明早，遣人觇之，已行矣。

薄午，有人自蜈蚣坡来，云：“一老人死坡下，傍两人哭之哀。”予曰：“此必吏目死矣。伤哉！”薄暮，复有人来，云：“坡下死者二人，傍一人坐哭。”询其状，则其子又死矣。明日，复有人来，云：“见坡下积尸三焉。”则其仆又死矣，呜呼伤哉！

念其暴骨无主，将二童子持畚、锸往瘗之，二童子有难色然。予曰：“嘻！吾与尔犹彼也！”二童闵然涕下，请往。就其傍山麓为三坎，埋之。又以只鸡、饭三盂，嗟吁涕洟而告之，曰：

“呜呼伤哉！繄何人？繄何人？吾龙场驿丞余姚王守仁也。吾与尔皆中土之产，吾不知尔郡邑，尔乌为乎来为兹山之鬼乎？古者重去其乡，游宦不逾千里。吾以窜逐而来此，宜也。尔亦何辜乎？闻尔官吏目耳，俸不能五斗，尔率妻子躬耕可有也。乌为乎以五斗而易尔七尺之躯？又不足，而益以尔子与仆乎？

呜呼伤哉！尔诚恋兹五斗而来，则宜欣然就道，胡为乎吾昨望见尔容蹙然，盖不胜其忧者？夫冲冒雾露，扳援崖壁，行万峰之顶，饥渴劳顿，筋骨疲惫，而又瘴疬侵其外，忧郁攻其中，其能以无死乎？吾固知尔之必死，然不谓若是其速，又不谓尔子尔仆亦遽然奄忽也！皆尔自取，谓之何哉！吾念尔三骨之无依而来瘗尔，乃使吾有无穷之怆也。

呜呼伤哉！纵不尔瘗，幽崖之狐成群，阴壑之虺如车轮，亦必能葬尔于腹，不致久暴露尔。尔既已无知，然吾何能违心乎？自吾去父母乡国而来此，三年矣，历瘴毒而苟能自全，以吾未尝一日之戚戚也。今悲伤若此，是吾为尔者重，而自为者轻也。吾不宜复为尔悲矣。吾为尔歌，尔听之。”

歌曰：“连峰际天兮，飞鸟不通。游子怀乡兮，莫知西东。莫知西东兮，维天则同。异域殊方兮，环海之中。达观随寓兮，奚必予宫。魂兮魂兮，无悲以恫。”

又歌以慰之曰：“与尔皆乡土之离兮，蛮之人言语不相知兮。性命不可期，吾苟死于兹兮，率尔子仆，来从予兮。吾与尔遨以嬉兮，骖紫彪而乘文螭兮，登望故乡而嘘唏兮。吾苟获生归兮，尔子尔仆，尚尔随兮，无以无侣为悲兮！道旁之冢累累兮，多中土之流离兮，相与呼啸而徘徊兮。餐风饮露，无尔饥兮。朝友麋鹿，暮猿与栖兮。尔安尔居兮，无为厉于兹墟兮！”
刘有诗再次韵四首
陈造（宋代）

小点猩毫出碧鲜，技随文思各增川。
只应月地饶般礴，心醉寒梢曳晓烟。
偈倾一百六十九首
释智朋（宋代）

木骨金妆，似则也似。
瞬目扬眉，西天此土。
庚子元旦驻师林门
张煌言（明代）

中华正朔古相传，永历于今十四年。玉几南荒新日月，金戈北道旧山川。

春来水逐桃花长，老去人憎柏叶先。犹幸此身仍健在，拟随斗柄独回天。
题画
周星诒（清代）

重重千百树，策杖自徘徊。万绿破深瓮，孤云兀废台。

风吹雁毛落，秋引酒悲来。无限茫茫意，谁同醉此杯。
山行
张耒（宋代）

驱马春山去，山蹊绕涧斜。
浅清沙岸水，疏瘦石岩花。
放荡从生事，殷勤向物华。
依微听鸡犬，深柳映人家。
木兰花慢（游天师张公洞）
张炎（宋代）

风雷开万象，散天影、入虚坛。看峭壁重云，奇峰献玉，光洗琅玕。峭苔古痕暗裂，映参差、石乳倒悬山。那得虚无幻境，元来透彻玄关。

跻攀。竟日忘还。空翠滴、逼衣寒。想邃宇阴阴，炉存太乙，难觅飞丹。泠然洞灵去远，甚千年、都不到人间。见说寻真有路，也须容我清闲。
上元后步西园
张耒（宋代）

物态欣欣换旧年，收灯城市却萧然。
风光欲到冰霜树，日月初回雨露天。
近水远山情脉脉，碧云芳草思绵绵。
酬春欲办千缸酒，洒扫花前作醉眠。
乱后得袁二丈书
宗臣（明代）

浮云望断沧海边，尺书西来谁与传。眼前盗贼至今日，赋里江山非昔年。

清世何人洗兵马，孤城有客愁烽烟。紫芋黄菊漫消息，秋风欲上湖东船。
嘉川舖遇小雨景物尤奇
陆游（宋代）

一春客路厌风埃，小雨山行亦乐哉！危栈巧依青嶂出，飞花并乐绿岩来。
面前云气翔孤凤，脚底江声转疾雷。
堪笑书生轻性命，每逢险处更徘徊。
和曾后臣
释绍嵩（宋代）

沉醉无期即是乡，暂偷闲卧老僧床。
纵游籍草花垂酒，陈迹题诗蜗篆梁。
故国山川皆梦寐，天涯形貌各昂藏。
芭蕉叶上三更雨，一阵疏来一阵狂。
送胡平一赴召六绝
曾丰（宋代）

学校不兴名教衰，公其一力主张之。
三千弟子还初籍，六一先生入后碑。
徐道士水墨屏四首
白玉蟾（宋代）

乱山草斜出，危冈竹倒悬。
人家春树里，山色夕阳边。
点绛唇
辛弃疾（宋代）

身后功名，古来不换生前醉。青鞋自喜。不踏长安市。

竹外僧归，路指霜钟寺。孤鸿起。丹青手里。剪破松江水。
桃花
施枢（宋代）

武陵人去水横陈，独向玄都管领春。
日暖风轻尘扑面，刘郎空老苦吟身。
愁春未醒 题美人枕书图
李佩金（清代）

春魂愁锁，不许游丝牵引。只无奈深丛蝴蝶，约住芳魂。

香雾模奈，扑帘花气作黄昏。东君知否，生来识字，既是愁根。

倦掩道书，除非梦里，觅个分明。那得、游仙容易，一霎瞢腾。

眼尾低垂，朦胧合了又还醒。卷中红泪，相思粒粒，好认啼痕。
梅花峰
陈岩（宋代）

僵立枯梢带雪霜，至今阴极动潜阳。
不嫌孤寂无人到，一点春风万壑香。
水国
郑克己（宋代）

水国烟霞客，春来始定居。老逢人事懒，贫觉旧交疏。

隙影窥蟾滴，芸香散箧书。西湖风月好，不到一年馀。
病中
陈洪绶（明代）

病不离山水，茆堂春又深。书从老友借，诗与小儿吟。

禹庙花朝过，兰亭上巳寻。漫言携药具，煮酒胜烧金。
晓坐
陆游（宋代）

低枕孤衾夜气存，披衣起坐默忘言。
缾花力尽无风堕，炉火灰深到晓温。
空橐时时闻鼠啮，小窗一一送鸦翻。
悠然忽记幽居日，下榻先开水际门。
初夏
赵希逢（宋代）

绿暗红稀四月天，榆钱铺径撒青毡。
雨肥渴动羹梅兴，风暖香传饼麦鲜。
解愠更无琴可续，纳凉徒有句堪联。
看看河朔相追逐，避暑忘形到酒边。
题繁杏鹦鹉图
赵佶（宋代）

天产乾皋此异禽，遐陬来贡九重深。体全五色非凡质，惠吐多言更好音。

飞翥似怜毛羽贵，徘徊如饱稻粱心。缃膺绀趾诚端雅，为赋新篇步武吟。
闻大驾幸楚恭记
胡缵宗（明代）

闻道銮舆晓渡河，岳云缥缈护晴珂。
千官玉帛嵩呼盛，万国衣冠禹贡多。
销钥北门留统制，璇玑南极扈羲和。
穆天八骏空飞电，湘竹皇皇泪不磨。
枣下何纂纂二首 其二
王胄（隋代）

御柳长条翠，宫槐细叶开。还得闻春曲，便逐鸟声来。
憨山师自岭南寄楞伽新疏并书赋答凡三首时大师以弘法罹难废东海禅席遣戍南荒 其二
法杲（明代）

穷厓抱璞守空株，金石何从射覆盂。东北忽开千里雾，光明遥捧一函珠。

春光药草风齐折，笔吐心花露半苏。百诘自惭非大慧，可堪瓶泻及焦枯。
附：李助为章武赋
李助（唐代）

石沈辽海阔，剑别楚天长。会合知无日，离心满夕阳。
石上阁
佚名（唐代）

水石引我去，南湖复东壑。不厌随竹阴，来登石上阁。

磴道通石门，欹崖断如凿。飞梁架峰头，夭矫虹霓若。

下视竹木杪，仰见悬泉落。水声兼松吹，音响参众乐。

时时为雾雨，飘洒湿帘箔。吾欲弃簪缨，于兹守寂寞。
城上
陆游（宋代）

双双黄犊卧斜阳，叶叶丹枫著早霜。
沙水自鸣如有恨，野花无早为谁芳？郫筒味酽愁濡甲，巴曲声悲怯断肠。
赖有生平管城子，不妨驱使答风光。
和叶水心会昌观小集
戴栩（宋代）

深居抱穷空，弱质资冻暴。
蹑齐迩高堂，凌阴得重燠。
败素谅难迁，窘逼尚可复。
再拜窥著书，甘以谢华毂。
涉海浩无津，眩汗颈为缩。
万葩拾一二，浅心自兰菊。
喟焉怀世情，否泰几翻覆。
经纶委道周，伊谁获已熟。
哲人信委蛇，爱士比金玉。
盖摩集云门，艇凑思远渎。
一觞为我陶，千载期尔朂。
岁晏霜雪交，故林有乔木。
徐师川典祀庐山延真观用送驹父韵饯别四首
王铚（宋代）

丁令飞升去，千年始一归。
琳宫况庐岳，烟阙替尘机。
洞口斜晖入，苍崖素练飞。
水云会作伴，愧我薜萝衣。
文宣王及其弟子赞
宋高宗（宋代）

乐氏子声，锡爵昌平。
信道之万，见善乃明。
引领高节，载惟思诚。
先贤聿集，出为时英。
贺新郎·西湖
文及翁（宋代）

一勺西湖水。渡江来，百年歌舞，百年酣醉。回首洛阳花石尽，烟渺黍离之地。更不复、新亭堕泪。簇乐红妆摇画舫，问中流、击楫何人是？千古恨，几时洗？
余生自负澄清志。更有谁、磻溪未遇，傅岩未起。国事如今谁倚仗，衣带一江而已！便都道、江神堪恃。借问孤山林处士，但掉头、笑指梅花蕊。天下事，可知矣！
祭九鼎十二首
真宗（宋代）

明备崇享，声筦锵锵。
铿兮佩举，峨冠齐庄。
肆陈有序，承箱是将。
其牲伊何，笾豆大房。
徽宗皇帝诗联扇面御书赞
岳珂（宋代）

四海如春，时维帝心。
遇特而感，其传至今。
宫扇之存，有此神翰。
原扬仁风，慰彼涂炭。
五言赠别博明二古
沈辽（宋代）

三年客零陵，所得惟二古。彼室虽屡空，高谊诒先矩。

顾我被迁斥，数过南山坞。攘臂岂无人，久要何足数。

君无一樽酒，我无一柈黍。相见动移晷，不及市朝语。

博古练世故，黑白谁敢侮。明古喜方术，虚怀安疾苦。

古人处其道，足以察臧否。何用轻薄儿，口舌卖州府。

度直始诗书，襟灵各翘楚。阴德有阳报，终当大门户。

老夫趣北归，顾予求所处。昏悖何可言，愧汗欲如雨。

诗人慎加餐，斯意亦可取。不忘双鲤鱼，遥想潇湘渚。
明日午睡至暮复次前韵
陆游（宋代）

酒力醺然入四支，华胥税驾不应迟。
残年已觉衰难强，万事无如睡不知。
幸有琴书供枕藉，安能冠带更支持。
红炉过尽灰如雪，独守青灯坐画诗。
复古诗首句云独步复静坐辄继二章·静坐
司马光（宋代）

一榻仅容膝，身心俱寂然。
直缘和乐内，亦不为安禅。
棐几陈编掩，竹窗残局捐。
尚余喧噪在，野鸟与林蝉。
陌上赠美人
李白（唐代）

骏马骄行踏落花，垂鞭直拂五云车。
美人一笑褰珠箔，遥指红楼是妾家。
望飞来寺
欧芬（明代）

一望知难尽，扁舟溯峡来。碧幢双径隐，绀殿半云开。

梵语乘风过，香烟到树回。高峰如可至，何日正登台。
偈颂二百零五首
释正觉（宋代）

阿那是祖，位崇家谱。
二仆之根，万象之母。
建化门未要转机，实际地如何进步。
青山一线路相通，月落寒猿啼断处。
泊飞来寺
何孟伦（明代）

扁舟重过峡山寺，老衲相迎停夕曛。宝刹云深人不到，玉环尘寂事空闻。

诸山对峙双门迥，一水中流两岸分。千古依依名胜地，断崖枯木护閒云。
宿黄沙以山如翠浪涌分韵赋诗得如字
朱熹（宋代）

日中秣吾马，日暮膏吾车。崎岖涉南岭，浩荡凌八岖。

夜雨荐峰前，朝登碧琳瓀。苍茫永啸罢，翕忽清景徂。

去此二三子，我行将焉如。崔嵬正丘垤，万里思南图。
读唐诗
周南（宋代）

自分余工督小儿，更抄两卷晚唐诗。
勾消日力跏趺坐，欲写凄凉神已疲。
金石台
林梦英（宋代）

台后漫山十里梅，村南村北总诗材。
荒寒莫恨无人领，会与奚奴杖屨来。
游沧浪亭
袁说友（宋代）

出门犹未识沧浪，胜日能销一咏觞。
绿障千峦森羽戟，翠绡十咏颭池塘。
清谈杖履穷幽径，归路篮舆带夕阳。
岂是此缨无地濯，可怜长说簿忆忙。
寄乐山居士
释了惠（宋代）

雪鳌寒耸玉棱层，门钉桃符似不曾。
将谓已无闲鬼崇，客床犹有不眠僧。
游山西村
陆游（宋代）

莫笑农家腊酒浑，丰年留客足鸡豚。
山重水复疑无路，柳暗花明又一村。
箫鼓追随春社近，衣冠简朴古风存。
从今若许闲乘月，拄杖无时夜叩门。
宝剑篇
刘长川（唐代）

宝剑不可得，相逢几许难。今朝一度见，赤色照人寒。

匣里星文动，环边月影残。自然神鬼伏，无事莫空弹。
解连环 暮春三月，夜雨敲窗，杜宇数声，梨花满地，用填小阕，重寄少颖。
叶璧华（清代）

小楼孤倚。任凄风苦雨，恼人如许。黝梨云、深掩重门，看碧甃凝香，零珠满地。

玉笛吹残，难再把、花魂唤起。怅天风缥渺，杜宇数声，春意归去。

天涯为问骚侣。系金铃十万，曾护春未。叹匆匆、芳事阑珊，待拎取残枝，也同春驻。

倦倚鸾篝煮寒灯，宵凉如水。休再问、杏花消息，客窗滋味。
偈十首
释道行（宋代）

狗子佛性无，韶石不相碚。
为君重决破，秋至雁衔芦。
高斋闲望言怀
张九龄（唐代）

高斋复晴景，延眺属清秋。风物动归思，烟林生远愁。

纷吾自穷海，薄宦此中州。取路无高足，随波适下流。

岁华空冉冉，心曲且悠悠。坐惜芳时歇，胡然久滞留。
出近村晚归二首 其一
陆游（宋代）

松枝代如意，綀布制单衣。出每沾晨露，归当送夕晖。

野花当路发，沙鸟背人飞。到舍灯初上，茅檐闻踏机。
题张少尹淳溪燕居卷
王恭（明代）

溧阳咫尺金陵道，行人尽说淳溪好。美髯公子未归时，饱食河鱼饭粳稻。

公子青年气最豪，身长七尺锦宫袍。清寒玉露金茎直，萧洒云天海鹤高。

别来倍忆淳溪柳，密叶青青覆虚牖。爱日堂中五綵衣，春风席上连枝秀。

三年佐县得哦松，官舍萧然多好容。应待乡林归省日，又从霄汉沐恩浓。
齐安
杨冠卿（宋代）

只轮不返笑曹瞒，赤壁空临江水寒。
想得周郎铙鼓竞，小乔相与对春山。
题应圣观（观即李林甫旧宅）
王建（唐代）

精思堂上画三身，回作仙宫度美人。赐额御书金字贵，

行香天美羽衣新。空廊鸟啄花砖缝，小殿虫缘玉像尘。

头白女冠犹说得，蔷薇不似已前春。
送友人下第归感怀
李频（唐代）

帝里春无意，归山对物华。即应来日去，九陌踏槐花。
秋日溪上
徐宝之（宋代）

行尽苔阶碧甃长，早秋风味入思量。
蕙香半在空堂梦，荷雨多於别岸凉。
独夜玉弦知寂寞，旧愁湘月记微茫。
採江节晚秋心远，一舸轻颸过夕阳。
偈颂一百四十二首 其七十五
释广闻（宋代）

二千年前旧公案，九十日夏过一半。雪窦道得十成，犹亏一半。

一人全身担荷，未搆一半。灵利汉不赴两头不住中间。
雪中雪坡十忆
姚勉（宋代）

对床风雨饱曾听，听雪敲窗更自清。
旧日拥炉联句乐，而今欹枕打逢声。
次韵杨文甫监茶名山新建学桥二首
李流谦（宋代）

高栋浮空插万甍，来游谁是鲁诸生。
规模要识鸣弦意，土苴犹水击柱争。
驯垅雉骄佳气象，集林鸮恶好音声。
白头老令能知此，莞尔相撩意未平。
送小师元哲
释重显（宋代）

老卢之子，四三二一。将欲振飞，卷比丛室。松凌霜兮运青，水带岩兮流急。

南北东西，云开见日。
危太朴自金溪来访留馆兼旬因归有赠
柳贯（元代）

数日出恒早，旋归已疲剧。思睡方未暝，强起临几席。

席间有佳方，来来千里屐。所来非健羡，亦不畏名迹。

谓吾昔求学，颇尝窥窾却。欲要一夕谈，以慰百年役。

寤疑则岂敢，辨义能亡益。斯文千载后，泮涣抵离析。

不有高朗姿，谁完超距力。夫道非远人，何尝系徵索。

譬如山出泉，其初论涓滴。渟涵就深广，千流同一脉。

掀掀鼓云涛，帖帖输溟渤。是气中乘陵，无吹亦无息。

文章道之英，各亦随所觌。草木纷以滋，何尝须粉泽。

生机一发越，形色自不隔。吾闻古作者，严严垂典式。

履正有夷途，胡行犹■埴。韩公起扶衰，文字欲适职。

取新非厌常，通变由知易。衰迟岂复进，傒子坚吾壁。

东风迫归期，未了千日客。少留慰将远，芳草萋以碧。

谅哉君子心，永言若金锡。县知筐筥赢，不废秉穧积。

勉勉他日思，为寄东飞翼。
夜访金秀才
华察（明代）

独夜山阴客，停桡江月斜。
溪深闻犬吠，叶尽见人家。
荒径存生事，寒灯映鬓华。
坐看霜气白，宿雁满平沙。
题赵千里溪山春游图
仇远（元代）

一溪流水数家村，短栎长松映荜门。
不是花通辋川口，只疑路荜武陵源。
小桥瘦马行春色，远浦青山带雨痕。
楼观玲珑云缥缈，须知画里别乾坤。
续感秋 其二
童凤诏（清代）

负郭曾无数顷田，下帏独注蠹鱼篇。逢人漫作嵇生傲，知我终期鲍叔贤。

粳稻花香晴放犊，菰蒲叶暗夜行船。输他无限江村景，欲赋间居已惘然。
晓泛
汪渊（清代）

晨起理渔榜，言泛西溪渚。水曙鸡乱号，沙寒鹭翘举。

鸣榔何处声，欲往寻烟语。不见芦中人，濛濛隔江雨。
循州道中作
李纲（宋代）

岭海经行涉两年，篮舆触热道龙川。只愁青草黄茅瘴，敢意好风佳月天。

山顶濛濛遮薄雾，江心跕跕堕飞鸢。劳生往返何为者，归去躬耕负郭田。
率饮亭二十绝 其十二
王十朋（宋代）

亭上可率饮，林间宜率吟。每于诗酒里，寓我率然心。
观徐复州家书画七首 其三
赵蕃（宋代）

世人竞写襄阳字，政似云师太白诗。才匪若人宁躐等，自颠自醉祇成痴。
登宝林飞来峰
黄庚（元代）

乘风飞步碧崔嵬，万壑千岩入眼来。
古甃直穿沧海破，浮图高拂白云开。
龟公埋没今无冢，乌喙登临旧有台。
立尽斜阳不归去，一声孤雁过蓬莱。
季春贺门人陈廷瑜新婚 其二
苏继朋（清代）

莲开并蒂花无色，梅结同心玉有香。自是好逑天作合，明星烂矣警翱翔。
次董彦速示轮老韵三首 其二
谢薖（宋代）

君如千里驹，但欲见鞭影。既明才越都，未暮已燕境。

适楚或北辕，空叹道里永。是中皆坦途，幽处试深省。
次章房陵韵四首
陈造（宋代）

章子五车读，诗外未一施。
清篇忽见属，了不计吾谁。
投暗率如此，世路宜暮迟。
独无牙旷手，并坐弦君诗。
和新晴
梅尧臣（宋代）

云开日照戟衣寒，净扫平沙路已乾。
吏散庭除少公事，畦挑芽已足春盘。
要听林上鸣鸠变，试步塘阴绿水宽。
谁咏陈根有微绿，乌蟾易失似跳丸。
丙申春贴子八首 其八
廖刚（宋代）

金裁宝胜翻珠髻，云染华笺贴绣楣。庭户春归何所觉，暖风吹雪下琼枝。
和吴仲庶龙图西园海棠
范纯仁（宋代）

丹葩翠叶竞夭浓，蜂蝶翩翻弄暖风。濯雨正疑宫锦烂，媚晴先夺晓霞红。

芳菲剑外从来胜，欢赏天涯为尔同。却想乡关足尘土，只应能见画图中。
春晚
苏文饶（宋代）

芳草莫寻游处迹，好花空认折残枝。
啼莺似怨归何速？舞蝶应怜出太迟。
七夕
白居易（唐代）

烟霄微月澹长空，银汉秋期万古同。
几许欢情与离恨，年年并在此宵中。
别李代良族兄宪文弟瑞洛于北上舟中 其二
何吾驺（明代）

故人执手重牵衣，尊酒殷勤不忍归。别后风霜各自保，天南天北共春晖。
谢襄阳郑帅送酒
项安世（宋代）

有如雍府今方伯，无乃吾家古郑君。
鼻祖向人元不负，耳孙于我尚能勤。
三更月冷冰如水，五日风调麦似云。
更有闲心到闲客，汉江蒲绿两相分。